ზემჭვრეტი

ზემჭვრეტი () — მტკნარი წყლის თევზების გვარი კობრისებრთა ოჯახისა. სხეულის სიგრძეა 30–70 სმ, გვერდებიდან შებრტყელებულია. ზურგის ფარფლზე აქვთ სქელი ძვლოვანი ეკალი. მუცლის ფარფლების უკან კი ქერცლით დაუფარავი ტროპი (ქედი). ზურგის შეფერილობა რუხ-მომწვანოა, გვერდები და სხეულის ქვედა ნაწილი მოვერცხლისფრო. ცნობილია 5–6 სახეობა. გავრცელებული არიან ამურიდან კორეამდე და ვიეტნამამდე. ჩვეულებრივი ზემჭვრეტი (Ch. erythropterus) ყველაზე დიდი ზომისაა: აღწევს 1 მ სიგრძეს და 9 კგ მასას. პირი ზემოთაა. სწრაფად იზრდება; სქესობრივად მწიფდებიან სიცოცხლის მე-5–6 წელს. ქვირითობის დროს (ივნისი-ივლისი) მამრები იძენენ კაშკაშა შეფერილობას. პელაგური მტაცებლებია, იკვებებიან წვრილი თევზით, იშვიათად კრევეტებით (ხანკის ტბა) და მწერებით. ძვირფასი სარეწაო თევზები და სპორტული თევზჭერის ობიექტები არიან.

 სქოლიო 

კატეგორია:კობრისებრნი
კატეგორია:აზიის თევზები